CELEX: C2006/326/138
Language: el
Date: 2006-12-30 00:00:00
Title: Υπόθεση T-311/06: Προσφυγή-αγωγή των εταιριών FMC Chemical και Arysta Lifesciences κατά ΕΑΑΤ που ασκήθηκε στις 7 Νοεμβρίου 2006

30.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 326/65
            
         Προσφυγή-αγωγή των εταιριών FMC Chemical και Arysta Lifesciences κατά ΕΑΑΤ που ασκήθηκε στις 7 Νοεμβρίου 2006
   (Υπόθεση T-311/06)
   (2006/C 326/138)
   Γλώσσα διαδικασίας: η αγγλική
   Διάδικοι
   
      Προσφεύγουσες/ενάγουσες: FMC Chemical SPRL (Bρυξέλλες, Βέλγιο), και Arysta Lifesciences SAS (Nogueres, Γαλλία) (εκπρόσωποι: C. Mereu, K. Van Maldegem, δικηγόροι)
   
      Καθής/εναγόμενη: Ευρωπαϊκή Αρχή για την ασφάλεια των τροφίμων (ΕΑΑΤ)
   Αιτήματα των προσφευγουσών-εναγουσών
   Οι προσφεύγουσες-ενάγουσες (στο εξής: προσφεύγουσες) ζητούν από το Πρωτοδικείο:
   
               —
            
            
               Να κρίνει την παρούσα προσφυγή-αγωγή (στο εξής: προσφυγή) παραδεκτή και βάσιμη·
            
         
               —
            
            
               Να ακυρώσει την έκθεση αξιολογήσεως της ΕΑΑΤ, με τίτλο «Πορίσματα σχετικά με την εξέταση από ομοτίμους της αξιολόγησης των κινδύνων των φυτοφαρμάκων που περιέχουν τη δραστική ουσία Carbofuran»·
            
         
               —
            
            
               Να υποχρεώσει την ΕΑΑΤ και/ή την Επιτροπή των Ευρωπαϊκών Κοινοτήτων, με παρεμπίπτουσα απόφαση, σύμφωνα με τα άρθρα 63 και 64 του Κανονισμού Διαδικασίας του Δικαστηρίου, να προσκομίσει την πρόταση σχετικά με τη (μη) προσθήκη του Carbofuran στο Παράρτημα I της οδηγίας 91/414/EΟΚ που προτίθεται να υποβάλει στην Μόνιμη επιτροπή για την τροφική αλυσίδα και την υγεία των ζώων προς ψήφιση κατά τη συνεδρίαση της 22/24 Νοεμβρίου 2006, ή σε άλλη συνεδρίαση·
            
         
               —
            
            
               Να κρίνει ότι το άρθρο 20 του κανονισμού (ΕΚ) 1490/2002 της Επιτροπής δεν είναι σύννομο και δεν έχει εφαρμογή ως προς τις προσφεύγουσες και την εξέταση των φακέλων τους για το Carbofuran·
            
         
               —
            
            
               Να υποχρεώσει την καθής να αποζημιώσει τις προσφεύγουσες για τις ζημίες που υπέστησαν λόγω του επιμάχου μέτρου, και να κρίνει, στο στάδιο αυτό, με παρεμπίπτουσα απόφαση, ότι η καθής υποχρεούται να αποζημιώσει τις προσφεύγουσες για τις ζημίες που υπέστησαν και να επιφυλαχθεί για τον προσδιορισμό του ποσού της αποζημιώσεως είτε με συμφωνία μεταξύ των διαδίκων ή από το Δικαστήριο ελλείψει τέτοιας συμφωνίας·
            
         
               —
            
            
               Να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η υπό κρίση προσφυγή ασκήθηκε βάσει του άρθρου 230 EΚ για την ακύρωση της αποφάσεως της Ευρωπαϊκής Αρχής για την ασφάλεια των τροφίμων (στο εξής: ΕΑΑΤ), της 28ης Ιουλίου 2006, περί αξιολογήσεως της δραστικής ουσίας Carbofuran σύμφωνα με την οδηγία 91/414/EΟΚ (1) (στο εξής: οδηγία για τα φυτοπροστατευτικά προϊόντα ή ΟΦΠ), καθόσον δεν περιέλαβε ή εξέτασε τα νέα κρίσιμα αποδεικτικά στοιχεία για το Carbofuran, που υπέβαλαν οι προσφεύγουσες στο διορισθέν κράτος μέλος εισηγητή και καθόσον επιβάλλει την υποβολή νέων δεδομένων στοιχείων, βάσει αναδρομικής εφαρμογής νέων κατευθυντηρίων εγγράφων, τα οποία δεν μπορούσαν να προβλέψουν οι προσφεύγουσες, και ως προς τα οποία δεν ήταν επιστημονικώς δυνατό να διεξαγάγουν και να υποβάλουν εμπροθέσμως νέες μελέτες.
   Συγκεκριμένα, οι προσφεύγουσες ισχυρίζονται ότι το επίμαχο μέτρο αντιπροσωπεύει το τελικό διαδικαστικό στάδιο διοικητικής αξιολογήσεως της ουσίας σύμφωνα με τον κανονισμό (ΕΚ) 451/2000 της Επιτροπής, της 28ης Φεβρουαρίου 2000 (2), για καθορισμό των λεπτομερειών εφαρμογής της δεύτερης και τρίτης φάσης του προγράμματος εργασίας που αναφέρεται στο άρθρο 8, παράγραφος 2, της ΟΦΠ, όπως τροποποιήθηκε με τον κανονισμό 1490/2002 (3) της Επιτροπής, ως προς το οποίο οι προσφεύγουσες ισχυρίζονται ότι είναι οι μόνες κοινοποιούσες και υποβάλλουσες τα κύρια στοιχεία.
   Οι προσφεύγουσες ισχυρίζονται επίσης ότι δεν είναι σύννομο το άρθρο 20 του κανονισμού (ΕΚ) 1490/2002, το οποίο προβλέπει την υποχρεωτική παρέμβαση της ΕΑΑΤ για την εξέταση των δραστικών ουσιών που εμπίπτουν στη δεύτερη φάση εξέτασης, και απαιτεί από την ΕΑΑΤ να αξιολογήσει αν η εν λόγω ουσία μπορεί να πληροί τις απαιτήσεις ασφάλειας της ΟΦΠ και να περιληφθεί στο Παράρτημα Ι της οδηγίας αυτής. Συγκεκριμένα, οι προσφεύγουσες ισχυρίζονται ότι ο προαναφερθείς κανονισμός, που τέθηκε σε ισχύ όταν οι προσφεύγουσες είχαν ολοκληρώσει τους πλήρεις φακέλους τους, δεν μπορεί να έχει αναδρομική εφαρμογή σε διεξαγόμενη εξέταση του Carbofuran και, συνακολούθως, το επίμαχο μέτρο δεν μπορεί να χρησιμεύσει ως βάση για πρόταση της Επιροπής σχετικά με την προσθήκη του Carbofuran στο Παράρτημα Ι της ΟΦΠ.
   Επιπλέον, οι προσφεύγουσες ζητούν αποζημίωση για τις ζημίες που υπέστησαν λόγω της συμπεριφοράς της καθής κατά τη διαδικασία αξιολογήσεως του Carbofuran και με τη λήψη του επιμάχου μέτρου.
   
      (1)  ΕΕ 1991, L 230, σ. 1.
   
      (2)  ΕΕ 2000, L 55, σ. 25.
   
      (3)  ΕΕ 2002, L 224, σ. 23.